አንድ በትልቅ የሃላፊነት ደረጃ ላይ ያለ ሰው ታች ወርዶ፣ ከተራው ሰራተኛ ጋር በዛ ሁኔታ ሲቀራረብ ማየቱ ያልተለመደ ነገር በመሆኑ ትንሽ ግራ ያጋባል። እኔ በመ/ቤቱ ተቀጥሬ ስራ በጀመርኩ ሰሞን የዶ/ር አብይ ባህርይ በጣም ግራ አጋብቶኝ ነበር፡፡ ለቅጥር አመልክቼ ለቃለ መጠይቅ በደረስኩ ጊዜ ቃለ መጠይቁን ካደረጉልኝ ሦስት ሰዎች መካከል አንዱ ዶ/ር አብይ ነበር። በተራና ቀላል ጥያቄዎች ቃለ መጠይቁን የጀመረውም ራሱ ነበር፡፡ ስለዚህ ሰውዬ ቀደም ሲል የማውቀውም የሰማሁትም ነገር ስላአልነበረኝ ነገሩ ግራ ገብቶኝ ነበር፡፡ ምን እንደምጠላ፣ ምን እንደምወድ፣ ስለ ህይወት ያለኝን አመለካከት፣ ስለ ማንበብ ልምዴ፣ ስለ ወደፊት ራዕዬ፣ ሰለ ማልመው ነገር ሁሉ ጠየቀኝ፡፡ ለጥያቄዎቹ የምሰጠውን ምላሽ የሚሰማበት ሁኔታ በወቅቱ በጣም አስገርሞኝ ነበር፡፡ እውነቱን ለመናገር የተሰጠኝን የቃል ፈተና አልፌ በመ/ቤቱ እቀጠራለሁ የሚል ግምት አልነበረኝም፡፡ ምክንያቱም እኔ ለፈተናው ተዘጋጅቼ የሄድኩት ከስራዬ ጋር በቀጥታ ስለሚገናኙ ጉዳዮች ነበር፡፡ የተጠየኩት ግን በግላዊና ማህበራዊ ህይወቴ ዙሪያ ነበር፡፡ እናም ፍፁም ያላሰብኩትና ያልተዘጋጀሁበት ጉዳይ በመሆኑ በወቅቱ የተናገርኩት ወዲያው የመጣልኝን ሃሣብ ነበር፡፡ ከሦስት ቀናት በኋላ ተደውሎ ስጠራ ማመን አልቻልኩም፡፡ አስፈላጊውን ፎርማሊቲ አጠናቅቄ፣ በቋሚ ሰራተኝነት ተቀጠርኩ” ብሏል፡፡ የIT ባለሙያው፡፡ በመ/ቤቱ ውስጥ በቋሚነት ተቀጥሮ መስራት ከጀመረ በኋላም ከዶክተሩ ጋር በቅርበት የሚያገናኛቸው ስራ ባይኖርም፣ ሁልጊዜም ቅርቡ እንደነበር ይናገራል፡፡ ሥራ በጀመርኩባቸው ሣምንታት እንደ አንግድነቴ ከመ/ቤቱ ሠራተኞች ጋር ምንም አይነት ቅርርብ አልበረኝም፡፡ ከዶክተር አብይ ጋር ግን በተደጋጋሚ እንገናኝ ነበር፡፡
